Kühmnokk-luik esineb Eestis nii pesitsejana, rändajana kui ka talvitujana. Vähem tuntud on nn. kollanokalised luiged - laululuik (Cygnus cygnus) ning väikeluik (Cygnus columbianus bewickii). Esmapilgul võib tunduda raske eristada väikeluike tema suuremast suguvennast laululuigest. Lähemalt uurides märkame, et tegemist on mõnevõrra väiksema linnuga, kellel kollane värv nokal ei anna niivõrd palju tooni kui laululuigel. Väikeluik on arvukaim meilt läbirändav luigeliik, kelle rändepeatuspaigad asuvad rannikumerel, suurjärvedel ning liigniisketel põllumajandusmaadel. Laululuike võib Eestis kohata nii rändel kui ka talvitumas. Pesitsejana on laululuik Eestis haruldane, asustades inimpelgliku liigina rabasid ning väiksemaid järvi. Reedel, 30. märtsil 2007 kell 15.00 avatakse Tartus Eesti Postimuuseumis (Rüütli 15) näitus "Aasta lind - luik".